Lappila

Lappila on Kärkölän kylä. Sen asukasluku on noin 600. Se on Kärkölän kylistä nuorin, asutettu vasta 1500- ja 1600-luvuilla ollen sitä ennen Vanajan metsästysmaata. Kylä sijaitsee Riihimäki–Lahti-rautatien varrella. VR:n lähijunat pysähtyvät Lappilan seisakkeella. Lappilan ohittaa pohjoispuolelta kantatie 54, jonka pohjoispuolella Lappilan kohdalla virtaa Teuronjoki. 

Vuoden 1855–1856 Kalmbergin kartastossa kylä mainitaan nimellä "Lappila by" ja siellä on kolme taloa

Lappilaan rakennettiin koulu 1890-luvulla ja otettiin käyttöön 1898. Opetus siirrettiin 1951 uuteen kivikouluun, jonka toiminta lakkautettiin 2012. Puisessa koulussa toimi myöhemmin muun muassa kirjasto. Vuonna 1934 kylään rakennettiin nuorisoseurantalo Lappilinna. Lappilassa on myös urheilukenttä.  Urheiluseura Lappilan Nousu on järjestänyt rantapainin SM-kilpailut vuodesta 2015 alkaen.

Lappilassa toimi vuosina 1928–2014 tiilitehdas. Siitä tuli vuoden 1985 uudistuksen jälkeen Pohjoismaiden suurin raakatiilitehdas, jonka maksimikapasiteetti oli 30 miljoonaa tiiltä. 

Lappilasta tuli vuonna 2001 viides Päijät-Hämeen vuoden kylä.

Lähteet

Aiheesta muualla
 Päijät-Hämeen kylät: Lappilan verkkosivut uutisarkisto 

Kärkölän kylät
Päijät-Hämeen vuoden kylät
Päijät-Hämeen maakunnan taajamat